A Bizottság 2003/22/EK irányelve
(2003. március 24.)
a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29/EK irányelv egyes mellékleteinek módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2002/89/EK tanácsi irányelvvel [1] módosított, a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre [2] és különösen annak 14. cikke c) pontjára,
mivel:
(1) A Svédország által friss felmérések alapján nyújtott információk szerint Skåne megye egyes területeit már nem lehet védett övezetnek elismerni a rizomániavírus tekintetében, mivel úgy tűnik, hogy ez a károsító szervezet megtelepedett ezeken a területeken.
(2) Az Olaszország által friss felmérések alapján nyújtott információk szerint Veneto régió egyes területeit már nem lehet védett övezetnek elismerni az Erwinia amylovora (Burr.) Winsl. et al. tekintetében, mivel úgy tűnik, hogy ez a károsító szervezet megtelepedett ezeken a területeken.
(3) A módosítások összhangban vannak Svédország és Olaszország kérelmével.
(4) A Tilletia indica Mitrával szembeni jelenlegi rendelkezéseket úgy kell módosítani, hogy figyelembe vegyék az aktualizált információkat e károsító szervezet dél-afrikai jelenlétéről.
(5) A 2000/29/EK irányelv vonatkozó mellékleteit ennek megfelelően módosítani kell.
(6) Az ebben az irányelvben meghatározott intézkedések összhangban vannak a Növény-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 2000/29/EK irányelv I., II., III., IV. és V. melléklete ezen irányelv mellékletének megfelelően módosul.
2. cikk
(1) A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2003. március 31-ig megfeleljenek. Erről haladéktalanul tájékoztatják a Bizottságot.
Ezeket a rendelkezéseket 2003. április 1-jétől alkalmazzák.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok haladéktalanul közlik a Bizottsággal nemzeti joguknak azokat a főbb rendelkezéseit, amelyet az ezen irányelv által szabályozott területen fogadnak el. A Bizottság tájékoztatja erről a többi tagállamot.
3. cikk
Ez az irányelv az Európai Unió Hivatalos Lapjában való kihirdetését követő harmadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2003. március 24-én.